Je Henri de Vergei, sires de Mirebel et senechaus de Borgoinne, facons savoir à touz ces qui verront ces lettres que nos avons vandu, otroié et baillié par leaul vandue et par certains pris, de quoi nos somes leaulment acordé, sanz nul descordement, au commandeor e as Freres de la maisons dou Tample de Romaigne ce est à savoir por cinquante livres d’Estevenans, desquex nos avons receu plain paiemant, et nos an conoissons por paié des devant diz commandeor et Freres, les anfanz Burot, de Veleroy, co est à savoir: Estevenot, Arambert et lor autre frere, et tout lor tenement an quelque liu qu’il soit, et lo tainent et an quelque chose que il soit, an maisons, an chans, an bois, an prez, an vignes, et an toutes autres choses ou finaige de Veleroy et de Fouvenz, ou en autres finaiges, an quelque maniere quil an soient vestu et tenant jusque a droit, lesquex anfanz et loquel tenement nos avons achatei de mon seignor Villaume de Pressigné, chevalier, qui les tenoit de nos an fié, et an avons anvesti les devant diz commandeor et Freres coporelement, et avons promis à deffendre et à garantir leaulment jusque à droit les devant diz anfanz et lor tenement ansinc comme il est desor nommez. Nos Clemence, dame de Fouvenz, de cui heritaige ce muet, avons otroié et consanti bonement ceste vandue et loée, et an tesmoignaige de ceste chose, et por ce que ce soit ferme chose et estauble, nos avons bailliees as devant diz commandeor et as Freres ces presantes letres saelees de nos saels. Ce fuit fait an l’an que li Incarnations de Nostre Saignor corroit par mil et dues cenz cinquante et noef, ou mois de otouvre.